**Az élet fonala**

Egyszer volt, hol nem volt, volt egyszer egy barlang. És bár közel volt az emberekhez, mégis nehezen lehetett észrevenni. Benne élt egy öreganyó. Az öreganyó éjjel nappal szőtte a világ leggyönyörűbb ruháját. Régóta szőtte a ruhát, és szerette volna, hogy a ruha szegélyei különösen gyönyörűek legyenek. Kitalálta, hogy sül tüskékből fogja elkészíteni a szegélyeket, ezért nekiállt előkészíteni azokat. Fogával, egyenként lapította le a sültüskéket, hogy beleszőhesse őket a ruhába, és olyan sokáig lapította, hogy a foga már szinte teljesen elkopott, és csak kis fogcsonkok maradtak helyükön. Ennek ellenére, az öreganyó tovább lapította a sül tüskéket és szőtte bele őket a ruha szegélyeibe. Időnként, le kellett tennie a szőttest, és hátramennie a barlang hátuljába, ahol tűz égett. Vannak, aki azt mondják, az a tűz a legősibb dolog az egész világon. A tűzön állt egy üst, az üstben magok: virágok, bokrok, fák, és minden növény magja, amely a Föld szívéből nő. Ha az öreganyó időnként nem ment volna hátra a barlang mélyébe, és nem keverte volna meg a magokat, azok megégtek volna és már nem lennének zöldségek, virágok, fák e világon. Az öreganyó ezért időnként hátrament, letette a ruhát a földre és elindult hátra a tűz felé. Mivel nagyon öreg volt és régóta szőtte a ruhát, lassan mozgott, lassan haladt az üst felé. Az öreganyónak volt egy fekete kutyája. Ez a kutya felállt és odament a földön nyugvó ruha szőtteshez, és észrevett benne egy meglazult fonalat. És mit lehetett volna tenni: egy kutya volt, és egy fonalat látott, így szájába kapta és húzni kezdte. Húzta és húzta a fonalat mindaddig, amíg az egész ruha szőttes ki nem bomlott, és egy hatalmas összegubancolódott fonal kupac maradt a helyén. Közben az Öreganyó megkeverte a magokkal teli üstöt és visszaérkezett a ruha szőtteshez. Látta, hogy a hosszadalmas szeretetteljes munkája egy földön heverő összegubancolódott fonal kupaccá lett. Az Öreganyó megállt, és nézte a hatalmas káoszt. Nem tudni, hogy mennyi ideig nézte a káoszt, de egyszer csak rádöbbent, hogy ezzel a kupaccal muszáj kezdeni valamit. Leült, és látott egy kibontott fonal végét, felemelte, és meglátta benne az előzőnél is sokkal, de sokkal szebb ruha képét. Elkezdte szőni az új ruhát, és tudta, hogy ez a legszebb ruha, amit valaha is láttak e Földön.

Lindeman Lívia fordítása

A fordítás Michael Meade meséje alapján készült. A mesélő elmondása szerint több észak-amerikai indián törzsben mesélik.

Forrás: <https://www.youtube.com/watch?v=1oGISYzHonI>